Die ongewenste effek van pornografie op kinders - Jou Gesin | Solidariteit WêreldJou Gesin | Solidariteit Wêreld
Tuis › Artikels › Die ongewenste effek van pornografie op kinders
Om pornografie op die internet te kry, hoef jy bloot die woord “seks” te Google, soos getuig kan word deur die 40 miljoen Amerikaners wat elke jaar webwerwe vir volwassenes besoek. Kritici is besorgd oor die uitwerking van aanlyn pornografie op volwassenes se werk- en gesinslewe, maar is nog meer verontrus oor die vernietigende impak op kinders en tieners.
“Kinders word vandag al hoe vroeër geseksualiseer, deels omdat hulle vroeër as ooit tevore deur rolprente, televisie, musiek en ander media aan seksuele materiaal blootgestel word,” waarsku sielkundige dr. Carolyn Ross. “Met wydverspreide toegang tot die internet, kan nuuskierige tieners per ongeluk of doelbewus blootgestel word aan miljoene bladsye materiaal wat ongesensor, seksueel eksplisiet en dikwels onakkuraat en potensieel skadelik is.”
Dr. Ross verduidelik dat kinders so jonk as agt op seksueel eksplisiete materiaal op die internet en in ander media afkom. “Selfs al verstaan jong kinders nie seks of die rol daarvan in verhoudings nie, kan die beelde wat hulle sien ʼn blywende negatiewe indruk laat.”
“Ongeveer 40 persent van tieners en voortieners besoek elke jaar doelbewus of per abuis seksueel eksplisiete werwe,” sê Tori DeAngelis, spesialisskrywer vir die American Psychological Association. “Inderwaarheid het die voorkoms van ongevraagde blootstelling van hierdie groep toegeneem – van ongeveer 26% tussen 1999 en 2000, tot 34% in 2005.”
Hoewel navorsing nog net begin het om die potensiële skade te bepaal, is daar rede om te glo dat vroeë blootstelling aan seksuele inhoud die volgende ongewenste uitwerkings kan hê:
Seksueel aktief voordat hulle emosioneel gereed is
ʼn Studie in 2012, wat in Psychological Science gepubliseer is, het bevind dat hoe meer dikwels kinders en tieners aan seksuele inhoud blootgestel word, hoe vroeër begin hulle seksueel aktief raak en hoe waarskynliker word dit dat hulle terloopse onbeskermde seks sal hê. Die studie het bevind dat seuns wat aan seksueel eksplisiete media blootgestel word drie keer meer waarskynlik twee jaar na blootstelling orale seks en gemeenskap sal hê as seuns wat nie blootgestel is nie. Jong meisies wat aan seksuele inhoud in die media blootgestel word, sal twee keer meer waarskynlik orale seks en een en ʼn half keer meer waarskynlik gemeenskap hê.
Deelname aan hoërisiko seksuele aktiwiteite
Hoe vroeër ʼn kind aan seksuele inhoud blootgestel word en gevolglik aan seksuele aktiwiteite deelneem, hoe waarskynliker is dit dat hulle aan hoërisiko-seks sal deelneem, verduidelik dr. Ross. “Navorsing het getoon dat kinders wat teen 13-jarige ouderdom seks het, meer waarskynlik veelvuldige seksuele maats sal hê, dikwels gemeenskap sal hê en onbeskermde seks sal hê.” Volgens ʼn studie deur die navorser dr. Jennings Bryant het meer as 66% seuns en 40% meisies gesê dat hulle sommige van die seksuele gedrag wat hulle in die media sien self wil probeer.
Seksuele geweld – slagoffer of dader
Vroeë blootstelling aan pornografie en ander eksplisiete materiaal vergroot die risiko dat ʼn kind die slagoffer van seksuele geweld kan word of ʼn seksuele rol teenoor ʼn ander kind kan speel. “By sommige mense kan die gereelde gebruik van pornografie ʼn behoefte aan meer gewelddadige of afwykende materiaal aanwakker, waaronder uitbeeldings van verkragting, marteling of vernedering,” verduidelik dr. Ross. “As mense wil doen wat hulle sien, sal hulle meer geneigd wees om seksuele aanranding, verkragting of kindermolestering te pleeg.”
Carolyn Ross, 2013, “Overexposed and Under-Prepared: The Effects of Early Exposure to Sexual Content”, Psychology Today, https://www.psychologytoday.com/blog/real-healing/201208/overexposed-and-under-prepared-the-effects-early-exposure-sexual-content
Tori DeAngelis, 2007, “Web pornography’s effect on children”, American Psychological Association, http://www.apa.org/monitor/nov07/webporn.aspx